b'\n_START_ARTICLE_\nIlse Rautio\n_START_PARAGRAPH_\nIlse Aulikki Rautio (s. 13. toukokuuta 1943 J\xc3\xa4\xc3\xa4ski) on suomalainen toimittaja, n\xc3\xa4ytelm\xc3\xa4kirjailija ja televisiok\xc3\xa4sikirjoittaja._NEWLINE_Rautio on ty\xc3\xb6skennellyt toimittajana muun muassa Helsingin Sanomissa sek\xc3\xa4 kirjoittanut kuunnelmia ja n\xc3\xa4ytelmi\xc3\xa4. Suurelle yleis\xc3\xb6lle Rautio on kuitenkin tutuin televisiok\xc3\xa4sikirjoituksistaan. Rivitaloel\xc3\xa4m\xc3\xa4\xc3\xa4 (1988) on kaksilapsisen perheen l\xc3\xa4hi\xc3\xb6el\xc3\xa4m\xc3\xa4\xc3\xa4 kuvaava komediallinen sarja, jonka p\xc3\xa4\xc3\xa4osissa n\xc3\xa4ytteliv\xc3\xa4t Ismo Kallio ja Sinikka Sokka. Komediallinen linja jatkui my\xc3\xb6s Ottaako syd\xc3\xa4mest\xc3\xa4? -sarjassa (1995\xe2\x80\x931996), joka sijoittuu terveyskeskukseen ja kertoo sen henkil\xc3\xb6kunnasta ja asiakkaista._NEWLINE_Draamasarja Onnea vai menestyst\xc3\xa4 (1995) kuvaa kirjailija-avioliittoa. Vakavimmillaan Rautio on ollut sarjassa Hurja joukko (2002). Se on tarina teini-ik\xc3\xa4isest\xc3\xa4 tytt\xc3\xb6joukosta, joka p\xc3\xa4\xc3\xa4tt\xc3\xa4\xc3\xa4 kostaa yst\xc3\xa4v\xc3\xa4ns\xc3\xa4 raiskaajalle. Sarjan nimi viittaa Sam Peckinpahin samannimiseen elokuvaan, ja sen ohjasi Titta Karakorpi.'